Afg'oniston va AQSh kuchlari "Islomiy davlat"ga zarba bermoqda
Terror guruhi Afg'onistonning Nangarhor viloyatida faol edi. Kuni kecha 34 jangari yo'q qilingan.
Terrorchilar mahalliy aholini qo'rqitish, hokimiyatni ag'darishga urinish hamda ekstremizm targ'iboti bilan ovora edi, deydi rasmiylar. "Islomiy davlat"ning bir necha radio markazi vayron qilingan. Lekin ular boshqa manzillardan efirga chiqayotgani ma'lum. 27-aprel kuni Achin tumanida Shayx Abdul Hasib, "Islomiy davlat"ning mahalliy rahbari o'ldirilgan edi. AQSh harbiylari yordamida olib borilayotgan operatsiyalar eng samarali amaliyotlar, deydi afg'on qo'mondonlari. Jangarilarni yoppasiga o'ldirish bilan birga ulardan qolgan joylarni tekshirish, informatsiya to'plash va tahlil qilish jarayoni ham nihoyatda muhim. Aynan shu sohada g'arblik zobitlarning madadi katta ahamiyatga ega, deydi afg'onlar. "Islomiy davlat" Afg'oniston va Pokistondagi bo'limiga "Xuroson islomiy davlati" deb nom bergan. Hasib uni o'tgan bir yildan beri boshqarib kelar edi. Undan oldingi lider Hofiz Said Xon bo'lib, u o'tgan yili AQShning dron hujumida halok bo'lgan. AQSh generali, Afg'onistondagi qo'mondon Jon Nikolson deydiki, to'qqiz oy ichida ikki yetakchidan hamda yuzlab jangarilardan ayrilish "Islomiy davlat" uchun qattiq zarba. Qolganlar hozir faqat qochish va jon saqlash bilan ovora. Lekin "Islomiy davlat" yutqazayotganini tan olmayapti. 8-mart kuni guruh Kobulda harbiy kasalxonada 50 odamni o'ldirgan. Terror to'dasi xotin-qizlarni o'g'irlab, ularni xotinlik yoki cho'rilikka sotgani sabab ham afg'onlar orasida nafrat qozongan. Kallakesar va johil bu jangarilar uchun afg'on zaminida bir qarich ham joy yo'q, deydi mahalliy yetakchilar. Odamlarni qiynoqqa solish, ezish ular uchun oddiy hol, deydi guvohlar. Guruhga qarshi kurashda jamoatchilik muhim rol o'ynaymoqda. Jangarilar haqida ma'lumot yig'ishda oddiy fuqarolarning yordami beqiyos, deydi general Nikolson. Kutilmagan operatsiyalar aynan shu xabarlar asosida rejalanmoqda. "Hammani ogohlikka chorlaymiz", - deydi Amerika qo'mondoni.